NÁRODNÁ   RADA   SLOVENSKEJ   REPUBLIKY
III. volebné obdobie

1513

VLÁDNY  NÁVRH

Zákon

z ..............2006,

ktorým sa dopĺňa  zákon č. 313/ 1999 Z. z. o geologických prácach
 a o štátnej geologickej správe (geologický zákon) v znení neskorších predpisov 

     Národná rada Slovenskej republiky sa uzniesla na tomto zákone:

Čl. I

      Zákon č. 313/1999 Z. z. o geologických prácach a o štátnej geologickej správe (geologický zákon) v znení zákona č. 525/2003 Z. z., zákona č. 205/2004 Z. z.,  zákona č. 587/2004 Z. z. a zákona č. 479/2005 Z. z.  sa mení a dopĺňa takto:

1.	Za § 28 sa vkladajú  § 28a  až  28c, ktoré vrátane  nadpisov  znejú:

„Prevod správy alebo vlastníctva 
geologického diela alebo geologického objektu

§ 28a

(1) Geologické dielo alebo geologický objekt financovaný zo štátneho rozpočtu alebo z iných verejných prostriedkov, ktorý  je pre obstarávateľa neupotrebiteľným majetkom, ale je možné ho využiť na iné účely,  možno previesť
a)	bezodplatným prevodom správy právnickej osobe zriadenej ministerstvom alebo  v zriaďovacej pôsobnosti ministerstva,
b)	bezodplatným prevodom vlastníctva obci alebo vyššiemu územnému celku na účely zabezpečovania všeobecne prospešných služieb,25a)
c) odplatným prevodom vlastníctva
1.	fyzickej osobe alebo právnickej osobe neuvedenej v písm. a) alebo b),
2.	obci alebo vyššiemu územnému celku na iné účely ako zabezpečovanie všeobecne prospešných služieb.
      
              (2) Týmto zákonom nie sú dotknuté právne predpisy o štátnej pomoci.25b)    

           (3) Na prevod geologického diela alebo geologického objektu sa nevzťahuje osobitný predpis.25c)

     (4) Podrobnosti o postupe obstarávateľa pri prevode správy alebo prevode vlastníctva geologického diela alebo geologického objektu ustanoví všeobecne záväzný právny predpis, ktorý vydá ministerstvo.

 § 28b

Prevod správy a bezodplatný prevod vlastníctva 
geologického diela alebo geologického objektu
                                
     (1) Ministerstvo oznámi vo Vestníku Ministerstva životného prostredia Slovenskej republiky a na internetovej stránke ministerstva ponuku na prevod  správy geologického diela alebo geologického objektu podľa § 28a ods. 1 písm. a) alebo na bezodplatný prevod vlastníctva geologického diela alebo geologického objektu podľa § 28a ods. 1 písm.  b) (ďalej len „bezodplatný prevod“).

     (2) Súčasťou oznámenia podľa odseku 1 je 
a)	lehota, v ktorej možno ministerstvu doručiť žiadosť o bezodplatný prevod,
b)	kritériá na výber žiadateľa o  bezodplatný prevod, 
c)	miesto a čas  otvárania obálok.

     (3) Žiadosť o bezodplatný prevod sa predkladá ministerstvu v zapečatenej obálke s označením „súťaž – bezodplatný prevod geologického diela“ alebo „súťaž - bezodplatný prevod geologického objektu“ doplnený názvom geologického diela alebo geologického objektu; na obálku ministerstvo vyznačí dátum a čas jej doručenia.

     (4) Na žiadosti doručené po lehote určenej v oznámení podľa odseku 2 sa neprihliada; tieto žiadosti vráti  ministerstvo neotvorené žiadateľovi o bezodplatný prevod späť. K žiadosti  o bezodplatný prevod žiadateľ  priloží
a)	zámer  nakladania s geologickým dielom  alebo s geologickým objektom (ďalej len „zámer“); súčasťou zámeru sú aj predpokladané náklady na  plánovanú činnosť a   údaj o  finančných zdrojoch na jej uskutočnenie,
b)	doklad preukazujúci vlastníctvo pozemku, na ktorom sa geologické dielo alebo geologický objekt nachádza, alebo iné právo25d), ktoré  oprávňuje žiadateľa o bezodplatný prevod na  takomto pozemku vykonávať činnosť navrhovanú v zámere,
c)	súhlas vlastníka pozemku, na ktorom sa geologické dielo alebo geologický objekt nachádza, s činnosťou navrhovanou v zámere, ak vlastníkom nie je žiadateľ o bezodplatný prevod.

     (5)  Ministerstvo písomne pozve na vyhodnotenie žiadostí o bezodplatný prevod všetkých žiadateľov o bezodplatný prevod najneskôr do päť dní pred otváraním obálok; neúčasť niektorého žiadateľa o bezodplatný prevod nie je prekážkou uskutočnenia ich vyhodnotenia.

     (6) Ministerstvo vyhodnotí žiadosti o bezodplatný prevod v ponukovej komisii, ktorej členov vymenúva minister. Pred otvorením  sa overí neporušenosť obálok. Ponuková komisia oznámi prítomným  názov žiadateľov o bezodplatný prevod a činnosť navrhovanú v zámere jednotlivých žiadateľov o bezodplatný prevod.

     (7) Žiadosti, ktoré neobsahujú ustanovené náležitosti nebudú   posudzované. 

          (8) Ministerstvo zašle najneskôr do siedmich dní odo dňa otvárania obálok všetkým žiadateľom o bezodplatný prevod, ktorí doručili žiadosť v určenej lehote,  zápisnicu z otvárania obálok.

            (9) Ministerstvo vyhodnotí žiadosti do siedmich dní odo dňa otvárania obálok  a určí  poradie žiadateľov o bezodplatný prevod.

            (10) Žiadateľovi o bezodplatný prevod, ktorý bol určený v poradí žiadateľov o bezodplatný prevod ako prvý,  oznámi ministerstvo bezodkladne, že s ním uzatvorí zmluvu o bezodplatnom prevode; ostatným žiadateľom o bezodplatný prevod ministerstvo oznámi, že vo výbere neboli úspešní. 
           (11) Zmluvu o  bezodplatnom prevode uzatvorí ministerstvo so žiadateľom o bezodplatný prevod,  ktorý bol určený v poradí žiadateľov o bezodplatný prevod ako prvý, do 30 dní odo dňa oznámenia podľa odseku 10.

      (12) Nadobúdateľ podľa § 28a ods. 1 písm. b), do vlastníctva  ktorého bolo geologické dielo alebo geologický objekt bezodplatne prevedené,  nesmie geologické dielo alebo geologický objekt previesť na inú právnickú osobu alebo fyzickú osobu po dobu desiatich rokov  odo dňa jeho nadobudnutia  a  je povinný toto geologické dielo alebo geologický objekt využívať na účel zabezpečovania všeobecne prospešných služieb25a) uvedený v zámere.

§ 28c

Odplatný prevod vlastníctva 
geologického diela alebo geologického objektu

         (1)  Ak ministerstvo neuzatvorilo zmluvu o prevode správy alebo zmluvu bezodplatnom prevode, oznámi  v Obchodnom vestníku a na internetovej stránke ministerstva ponuku na odplatný prevod geologického diela alebo geologického objektu (ďalej len „odplatný prevod“) podľa § 28a ods. 1 písm. c).

           (2) Súčasťou oznámenia je 
      a) určenie najnižšej prípustnej ceny určenej podľa  odseku 3,  
      b) lehota, v ktorej možno ministerstvu žiadosť o odplatný prevod doručiť,
      c)  miesto a čas  otvárania obálok.

           (3) Najnižšia prípustná cena za geologické dielo alebo geologický objekt podľa odseku 1 sa určí  podľa vzorca  uvedeného v prílohe  tohto zákona.

     (4) Žiadosť o odplatný prevod sa predkladá ministerstvu v zapečatenej obálke s označením „súťaž – odplatný prevod geologického diela“ alebo „súťaž – odplatný prevod geologického objektu“ doplnený názvom geologického diela alebo geologického objektu; na obálku ministerstvo vyznačí dátum a čas jej doručenia. 

     (5) K žiadosti o odplatný prevod žiadateľ priloží
a)	zámer; súčasťou zámeru sú aj predpokladané náklady na  plánovanú činnosť a   údaj o  finančných zdrojoch na jej uskutočnenie,
b)	doklad preukazujúci vlastníctvo pozemku, na ktorom sa geologické dielo alebo geologický objekt nachádza, alebo iné právo25d), ktoré ho oprávňuje na  takomto pozemku vykonávať činnosť navrhovanú v zámere,
c)	súhlas vlastníka pozemku, na ktorom sa geologické dielo alebo geologický objekt nachádza, s činnosťou navrhovanou v zámere, ak vlastníkom nie je žiadateľ o odplatný prevod,
d)	doklad o založení, ak žiadateľom o odplatný prevod je nezisková organizácia poskytujúca všeobecne prospešné služby,25e)     
e)	výpis z Obchodného registra, živnostenského registra alebo iného registra, nie starší ako tri mesiace, 
f)	čestné vyhlásenie o tom, že žiadateľ o odplatný prevod nemá dlh voči štátnemu rozpočtu, nie je v konkurze, ani nie je proti nemu vedené konkurzné konanie, 
g)	ponúkanú cenu,
h)	vyjadrenie banky, v ktorej má žiadateľ o odplatný prevod založený účet,  o tom, že žiadateľ o prevod má finančné alebo úverové zdroje na odplatný prevod.

           (6) Na otváranie obálok sa primerane použijú ustanovenia § 28b ods. 4 až 8; ponuková komisia oznámi prítomným meno a priezvisko, obchodné meno alebo názov  žiadateľov o odplatný prevod a ponúkané  ceny. 

     (7) Ak viac žiadateľov o odplatný prevod ponúkne rovnakú najvyššiu cenu, ministerstvo vyzve týchto žiadateľov, aby v určenej lehote predložili zvýšenie ponúknutej ceny.

     (8) Ministerstvo vyhodnotí žiadosti o odplatný prevod do siedmich dní odo dňa otvárania obálok a určí poradie žiadateľov; ak sa postupuje podľa odseku 7, žiadosti o odplatný prevod vyhodnotí do siedmich dní odo dňa predloženia ponuky na zvýšenie ceny.

          (9) Žiadateľovi o odplatný prevod, ktorý ponúkol najvyššiu cenu, oznámi ministerstvo bezodkladne, že s ním uzatvorí zmluvu o odplatnom prevode; ostatným žiadateľom ministerstvo oznámi poradie žiadateľov.

      (10) Zmluvu o odplatnom prevode uzatvorí ministerstvo so žiadateľom o odplatný prevod uvedeným v odseku 9 do 30 dní odo dňa oznámenia. Odplatný prevod možno vykonať iba po uhradení zmluvnej ponukovej ceny.

     (11) Ak vybraný žiadateľ o odplatný prevod v lehote podľa odseku 10 neuzatvorí zmluvu o odplatnom prevode, ministerstvo vyzve ďalších žiadateľov o odplatný prevod podľa poradia podľa odseku 8.

	     (12) Uzatvorenie zmluvy o odplatnom prevode oznámi ministerstvo bezodkladne Obchodnému vestníku. 

           (13) Nadobúdateľ podľa § 28a ods. 1 písm. c)  do vlastníctva  ktorého bolo geologické dielo alebo geologický objekt prevedené,  nesmie geologické dielo alebo geologický objekt previesť na inú právnickú osobu alebo fyzickú osobu po dobu desiatich rokov  odo dňa jeho nadobudnutia; za porušenie tejto povinnosti je povinný doplatiť ministerstvu trhovú cenu podľa znaleckého posudku do 30 dní odo dňa prevodu vlastníctva na inú fyzickú osobu alebo právnickú osobu.“.

     Poznámky pod čiarou k odkazom 25a až 25e znejú:
       „25a) Napríklad § 2 ods. 2 zákona č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 35/2002 Z. z.
  25b)  Napr. zákon č. 231/1999 Z. z. o štátnej pomoci v znení neskorších predpisov.
        25c)  Zákon Národnej rady Slovenskej republiky č. 278/1993 Z. z.  o správe majetku štátu v znení neskorších predpisov.
25d)  § 139 ods. 1 zákona č. 50/1976 Zb. v znení zákona č. 262/1992 Zb. a zákona Národnej rady Slovenskej republiky č. 199/1995 Z. z.. 
       25e)    Zákon č. 213/1997 Z. z. v znení zákona č. 35/2002 Z. z.“.

 2.  K zákonu sa pripája príloha, ktorá vrátane nadpisu znie:

                                                                                                             „ Príloha
k zákonu č. 313/1999 Z. z.

Vzorec 

na určene najnižšej ceny za geologické dielo a geologický objekt na účely odpredaja vrtov realizovaných zo štátneho rozpočtu alebo z iných verejných prostriedkov:

      C = CP x 0,5 x (20 – n) x 0,05,

 Pričom:

C      = cena za vrt 
CP      = nadobúdacia cena pažníc zabudovaných do vrtu podľa faktúr 
0,5   = koeficient vyjadrujúci opotrebovanie vrtu v priebehu  geologických  prác
20    = predpokladaná životnosť vrtu
n      = počet celých rokov od zabudovania pažníc do roku ich odpredaja 
0,05 = koeficient vyjadrujúci mieru opotrebenia vrtu za 1 rok.“.

Čl. II

     Tento zákon nadobúda účinnosť 1. júla 2006.